杜甫畫像
作者：王安石
朝代：宋

paragraphs: 吾觀少陵詩，爲與元氣侔。
力能排天斡九地，壯顔毅色不可求。
浩蕩八極中，生物豈不稠。
醜妍巨細千萬殊，竟莫見以何雕鎪。
惜哉命之窮，顛倒不見收。
青衫老更斥，餓走半九州。
瘦妻僵前子仆後，攘攘盜賊森戈矛。
吟哦當此時，不廢朝廷憂。
常願天子聖，大臣各伊周。
寧令吾廬獨破受凍死，不忍四海寒颼颼。
傷屯悼屈止一身，嗟時之人死所羞。
所以見公像，再拜涕泗流。
惟公之心古亦少，願起公死從之游。